TARYBOS REGLAMENTAS (EB) Nr. 1182/2005
2005 m. liepos 18 d.
priimantis autonomines ir pereinamojo laikotarpio priemones pradedant iš Šveicarijos importuojamiems gyviems galvijams taikyti Bendrijos muitų tarifinę kvotą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1)
Čekijos Respublikai, Estijai, Kiprui, Latvijai, Lietuvai, Vengrijai, Maltai, Lenkijai, Slovėnijai ir Slovakijai įstojus į Europos Sąjungą, Europos bendrija ir Šveicarijos Konfederacija dvišaliame viršūnių susitikime 2004 m. gegužės 19 d. susitarė, kad prekybos srautus, atsižvelgiant į išimtines prekybos lengvatas, suteiktas anksčiau pagal naujųjų valstybių narių ir Šveicarijos dvišalius susitarimus, reikėtų išlaikyti ir po Europos Sąjungos plėtros. Todėl šalys susitarė pagal Europos Bendrijos ir Šveicarijos Konfederacijos susitarimą dėl prekybos žemės ūkio produktais (1) (toliau - Susitarimas), kuris įsigaliojo 2002 m. birželio 1 d., toliau derinti tarifų lengvatas. Šių lengvatų, kurios nurodytos Susitarimo 1 ir 2 prieduose, pritaikymas apima Bendrijos tarifinės kvotos taikymą gyvų galvijų, kurių svoris didesnis nei 160 kg, importui.
(2)
Šalys pradėjo taikyti su gyvų galvijų importu susijusias autonomines priemones, neterminuotas Šveicarijos Konfederacijoje, o Europos bendrijoje taikomas iki 2005 m. birželio 30 d. Tačiau sprendimo, iš dalies keičiančio Susitarimo 1 ir 2 priedus, dvišalio priėmimo procedūros dar nėra užbaigtos Šveicarijos Konfederacijoje. Siekiant užtikrinti, kad iki minėto sprendimo įsigaliojimo 2005 m. pabaigoje kvotos teikiama nauda būtų prieinama, nuo iki gruodžio 31 d. reikėtų pradėti taikyti kitą autonominę ir pereinamojo laikotarpio tarifinės kvotos lengvatą tokiomis pat sąlygomis, kokios numatytos 2004 m. spalio 25 d. Tarybos sprendime (EB) Nr. 1922/2004, priimančiame autonomines ir pereinamojo laikotarpio priemones pradedant iš Šveicarijos importuojamiems gyviems galvijams taikyti Bendrijos muitų tarifinę kvotą (2).
(3)
Išsamios šio reglamento įgyvendinimo taisyklės, o ypač kvotos administravimui reikalingos nuostatos, turėtų būti priimtos atsižvelgiant į 1999 m. gegužės 17 d. Tarybos reglamento (EB) Nr. 1254/1999 dėl bendro galvijienos rinkos organizavimo (3) 32 straipsnio nuostatas.
(4)
Kad būtų gauta šių muitų tarifinių kvotų teikiama nauda, Šveicarijos kilmės produktai turėtų atitikti Susitarimo 4 straipsnyje nurodytas taisykles.
(5)
Atsižvelgiant į klausimo skubumą, būtina nustatyti išimtį prie Europos Sąjungos sutarties ir Europos Bendrijų steigimo sutarčių pridėto Protokolo dėl nacionalinių parlamentų vaidmens Europos Sąjungoje I dalies 3 pastraipoje nurodytam šešių savaičių laikotarpiui,
PRIĖMĖ ŠĮ REGLAMENTĄ:
1 straipsnis
1. Muitu neapmokestinama Bendrijos muitų tarifinė kvota, kaip autonominė ir pereinamojo laikotarpio priemonė, pradedama taikyti nuo šio reglamento įsigaliojimo dienos iki 2005 m. gruodžio 31 d.2 300 bet kurių Šveicarijos kilmės gyvų galvijų, kurių svoris didesnis nei 160 kg ir kurie klasifikuojami Kombinuotosios nomenklatūros kodais 0102 90 41, 0102 90 49, 0102 90 51, 0102 90 59, 0102 90 61, 0102 90 69, 0102 90 71 ar 0102 90 79, importui.
2. Šio straipsnio 1 dalyje nurodytiems produktams taikomos Susitarimo 4 straipsnyje numatytos kilmės taisyklės.
2 straipsnis
Išsamios šio reglamento įgyvendinimo taisyklės priimamos remiantis Reglamento (EB) Nr. 1254/1999 32 straipsnio nuostatomis.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. liepos 18 d.